РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/509-21

01. децембар 2021. године

Б е о г р а д

ЗАПИСНИК

54. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 1. ДЕЦЕМБРА 2021. ГОДИНЕ

Седница је почела у 12,40 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Душко Тарбук, Оливера Пешић, Горан Ковачевић, Бобан Бирманчевић, Ана Чарапић и Војислав Вујић.

Седници су присуствовали и: Никола Војиновић (заменик члана Одбора Николе Јоловића), Ана Белоица (заменик члана Одбора Соње Влаховић) и Розалија Екрес (заменик члана Одбора Золтана Пека).

Седници нису присуствовали чланови Одбора: Братимир Васиљевић, Владимир Маринковић, Душан Бајатовић, Љиљана Кузмановић Вујаковић, Милорад Мијатовић, нити њихови заменици.

Седници су присуствовали:

* представници Комисије за хартије од вредности Марко Јанковић, председник, и Биљана Аговска, руководилац Службе за финансијско пословање;
* представници Комисије за контролу државне помоћи Лука Милошевић, секретар Комисије, и Елена Кнежевић, виши саветник;
* представник Фискалног савета Никола Алтипармаков;
* представници Агенције за енергетику Републике Србије Дејана Стефановић Костић, члан Савета Агенције, и Горан Петковић, члан Савета Агенције;
* представници Регулаторног тела за електронске медије Мелина Раца, начелник финансијске службе, и Растко Стефановић, виши саветник за економска питања.

На предлог председника, Одбор је, једногласно (11 гласова за), утврдио следећи

Д н е в н и р е д:

1. Утврђивање Предлога одлуке о давању сагласности на Измене и допуне Финансијског плана за 2021. годину Комисије за хартије од вредности (број 400-1940/20 од 2. августа 2021. године);
2. Утврђивање Предлога одлуке о давању сагласности на Финансијски план Комисије за хартије од вредности за 2022. годину (број 400-2165/21 од 29. новембра 2021. године);
3. Давање сагласности на Предлог друге измене Финансијског плана Комисије за контролу државне помоћи за 2021. годину (број 400-1479/20 од 18. новембра 2021. године);
4. Давање сагласности на Предлог измена финансијског плана Фискалног савета за 2021. годину (број 400-1832/20 од 25. октобра 2021. године);
5. Давање сагласности на Предлог финансијског плана Фискалног савета за 2022. годину (број 400-2058/21 од 19. новембра 2021. године);
6. Утврђивање Предлога одлуке о давању сагласности на Финансијски план Агенције за енергетику Републике Србије за 2022. годину (број 400-1909/21 од 1. новембра 2021. године);
7. Утврђивање Предлога одлуке о давању сагласности на Финансијски план Регулаторног тела за електронске медије за 2022. годину (број 400-1906/21 од 1. новембра 2021. године).

На предлог председника, Одбор је једногласно (11 гласова за), усвојио предлог да се обједини расправа о тачкама 1. и 2, као и о тачкама 4. и 5, с тим да се о свакој тачки Одбор изјашњава појединачно, у систему е-парламента.

Пре преласка на рад по утврђеном дневном Одбор је, једногласно (11 гласова за), усвојио записнике са 50, 51, 52. и 53. седнице Одбора.

**ПРВА И ДРУГА ТАЧКА ДНЕВНОГ РЕДА: Утврђивање Предлога одлуке о давању сагласности на Измене и допуне Финансијског плана за 2021. годину Комисије за хартије од вредности и Утврђивање Предлога одлуке о давању сагласности на Финансијски план Комисије за хартије од вредности за 2022. годину**

Председник Одбора Александра Томић подсетила је чланове Одбора да је чланом 260. став 5. Закона о тржишту капитала утврђено да Финансијски план за наредну годину Комисија доноси до 30. новембра текуће године и доставља га Народној скупштини на потврђивање.

Сагласно наведеним одредбама Закона о тржишту капитала, Комисија за хартије од вредности доставила је Народној скупштини 2. августа 2021. године Измене и допуне Финансијског плана Комисије за хартије од вредности за 2021. годину, а Финансијски план за 2022. годину доставила је Народној скупштини 29. новембра 2021. године.

Марко Јанковић, председник Комисије, образложио је Измене и допуне Финансијског плана Комисије за хартије од вредности за 2021. годину, наводећи да је дошло до повећања предвиђених расхода, узрокованих процесима јавних набавки.

Председник Комисије образложио је и Финансијски план Комисије за 2022. годину, наводећи да ће расходи бити увећани за свега 1,67% за наредну годину у односу на претходну.

 Одбор за финансије, републички буџет и контролу трошења јавних средстава утврдио је, једногласно (11 гласова за), предлоге одлука:

1. тачка

 П Р Е Д Л О Г

 На основу члана 260. став 5. Закона о тржишту капитала („Службени гласник РС“, број 31/11, 112/15, 108/16, 9/20 и 153/20) и члана 8. став 1. Закона о Народној скупштини („Службени гласник РС“, број 9/10 и 108/13 – др.закон),

 Народна скупштина Републике Србије, на \_\_\_\_ седници \_\_\_\_\_\_\_\_ заседања, одржаној \_\_\_\_\_\_\_\_ 2021. године, донела је

ОДЛУКУ

О ДАВАЊУ САГЛАСНОСТИ НА ИЗМЕНЕ И ДОПУНЕ ФИНАНСИЈСКОГ ПЛАНА КОМИСИЈЕ ЗА ХАРТИЈЕ ОД ВРЕДНОСТИ ЗА 2021. ГОДИНУ

I

Даје се сагласност на Измене и допуне Финансијског плана Комисије за хартије од вредности за 2021. годину.

2. тачка

П Р Е Д Л О Г

 На основу члана 260. став 5. Закона о тржишту капитала („Службени гласник РС“, број 31/11, 112/15, 108/16, 9/20 и 153/20) и члана 8. став 1. Закона о Народној скупштини („Службени гласник РС“, број 9/10 и 108/13 – др.закон),

 Народна скупштина Републике Србије, на \_\_\_\_ седници \_\_\_\_\_\_\_\_ заседања, одржаној \_\_\_\_\_\_\_\_ 2021. године, донела је

ОДЛУКУ

О ДАВАЊУ САГЛАСНОСТИ НА ФИНАНСИЈСКИ ПЛАН КОМИСИЈЕ ЗА ХАРТИЈЕ ОД ВРЕДНОСТИ ЗА 2022. ГОДИНУ

I

Даје се сагласност на Финансијски план Комисије за хартије од вредности за 2022. годину.

Представник предлагача на седници Народне скупштине по обе тачке дневног реда биће председник Одбора.

**ТРЕЋА ТАЧКА ДНЕВНОГ РЕДА: Давање сагласности на Предлог друге измене Финансијског плана Комисије за контролу државне помоћи за 2021. годину**

Председник је подсетила да је чланом 19. ст. 1. и 2. Закона о контроли државне помоћи прописано да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност.

 У складу са законом, Комисија је Одбору за финансије, републички буџет и контролу трошења јавних средстава доставила Предлог друге измене Финансијског плана Комисије за контролу државне помоћи за 2021. годину на разматрање и одлучивање о давању сагласности.

 Лука Милошевић, секретар Комисије, образложио је Предлог друге измене Финансијског плана Комисије за контролу државне помоћи за 2021. годину. Као главни разлог измена навео је измене у Закону о буџету, где су одређене ставке кориговане и смањена средства која су опредељена Комисији, па је, самим тим, Комисија прилагодила свој финансијски план тим изменама.

Одбор за финансије, републички буџет и контролу трошења јавних средстава, једногласно (12 гласова за) одлучио је да да сагласност на Предлог друге измене Финансијског плана Комисије за контролу државне помоћи за 2021. годину:

О Д Л У К А

о давању сагласности на Предлог друге измене Финансијског плана Комисије за контролу државне помоћи за 2021. годину

 Даје се сагласност на Предлог друге измене Финансијског плана Комисије за контролу државне помоћи за 2021. годину.

**ЧЕТВРТА И ПЕТА ТАЧКА ДНЕВНОГ РЕДА: Давање сагласности на Предлог измена финансијског плана Фискалног савета за 2021. годину и Давање сагласности на Предлог финансијског плана Фискалног савета за 2022. годину**

Председник Одбора др Александра Томић је подсетила да је чланом 92ћ став 2. Закона о буџетском систему прописано да се средства за рад Фискалног савета обезбеђују у буџету Републике Србије и утврђује обавеза чланова Фискалног савета да предлог финансијског плана Фискалног савета доставе надлежном радном телу Народне скупштине на сагласност.

Фискални савет је дана 25. октобра 2021. године поднео Одбору за финансије, републички буџет и контролу трошења јавних средстава, као надлежном радном телу Народне скупштине, Предлог измена финансијског плана Фискалног савета за 2021. годину, а 19. новембра 2021. године и Предлог финансијског плана Фискалног савета за 2022. годину, ради разматрања и давања сагласности.

 Никола Алтипармаков, члан Фискалног савета, најпре је образложио Предлог измена финансијског плана Фискалног савета за 2021. годину, наводећи као главни разлог измене чињеницу да два запослена, проф.др Бојан Димитријевић и проф. Павле Петровић, нису стално запоселени, те су средства са одељка плата пребачена на услуге по уговору. Такође, образложио је и Предлог финансијског плана Фискалног савета за 2022. годину, где долази до одређеног повећања буџета, с обзиром на повећање плата од 7%.

 У дискусији по овој тачки дневног реда учествовао је народни посланик Верољуб Арсић, који је изнео неслагање са финансијским планом наводећи да постоје одређени непотребни трошкови, између осталог, то су претплате на одређене недељне новине, као и билтен Квартални монитор, с обзиром да Фискални савет не би требало да буде политичка организација, нити да се бави политиком уопште.

 Такође, у дискусији је учествовао и народни посланик Горан Ковачевић.

4. тачка

Одбор за финансије, републички буџет и контролу трошења јавних средстава, већином гласова (9 гласова за и један није гласао), одлучио је да да сагласност на Предлог измена финансијског плана Фискалног савета за 2021. годину:

О Д Л У К У

о давању сагласности на Предлог измена финансијског плана

Фискалног савета за 2021. годину

 ДАЈЕ СЕ САГЛАСНОСТ на Предлог измена финансијског плана Фискалног савета за 2021.годину, који је поднео Фискални савет.

5. тачка

Одбор за финансије, републички буџет и контролу трошења јавних средстава, већином гласова (10 гласова за и један није гласао), одлучио је да да сагласност на Предлог финансијског плана Фискалног савета за 2022. годину:

О Д Л У К У

о давању сагласности на Предлог финансијског плана

Фискалног савета за 2022. годину

 ДАЈЕ СЕ САГЛАСНОСТ на Предлог финансијског плана Фискалног савета за 2022. годину, који је поднео Фискални савет.

**ШЕСТА ТАЧКА ДНЕВНОГ РЕДА: Утврђивање Предлога одлуке о давању сагласности на Финансијски план Агенције за енергетику Републике Србије за 2022. годину**

Александра Томић, председник Одбора, подсетила је да је чланом 61. став 1. Закона о енергетици прописано да Агенција за енергетику Републике Србије доноси финансијски план којим се утврђују укупни приходи и расходи Агенције који су неопходни за обављање законом прописаних обавеза Агенције, политика зарада запослених у Агенцији којом се обезбеђује одговарајући стручан кадар, као и резерва за непредвиђене издатке. Ставом 2. овог члана прописано је да Агенција самостално одлучује о расподели средстава одобрених финансијским планом, на начин којим се обезбеђује спровођење надлежности утврђених Законом, као и да на финансијски план Агенције сагласност даје Народна скупштина.

 У складу са наведеним, Агенција је дана 1. новембра 2021. године упутила Народној скупштини Финансијски план за 2022. годину.

 Дејана Стефановић Костић, члан Савета Агенције, образложила је Финансијски план Агенције, наводећи да је урађен у складу са макроекономским претпоставкама , у складу са инфлацијом, која се планира за 2022. годину, урађен је рационално и балансиран је, што значи да су укупни приходи једнаки укупним расходима.

У дискусији по овој тачки дневног реда учествовали су народни посланици Верољуб Арсић и Горан Ковачевић, као и члан Савета Агенције Горан Петковић.

Одбор је, једногласно (11 гласова за), утврдио предлог одлуке:

ПРЕДЛОГ

 На основу члана 61. став 2. Закона о енергетици („Службени гласник РС“, број 145/14, 95/18 - др. Закон и 40/21) и члана 8. став 1. Закона о Народној скупштини („Службени гласник РС“, број 9/10 и 108/13),

 Народна скупштина Републике Србије, на \_\_\_\_\_ седници \_\_\_\_\_\_\_\_\_\_ Народне скупштине у 2021. години, одржаној \_\_\_\_\_\_\_\_\_\_\_ 2021. године, донела је

О Д Л У К У

О ДАВАЊУ САГЛАСНОСТИ НА ФИНАНСИЈСКИ ПЛАН

АГЕНЦИЈЕ ЗА ЕНЕРГЕТИКУ РЕПУБЛИКЕ СРБИЈЕ ЗА 2022. ГОДИНУ

I

 Даје се сагласност на Финансијски план Агенције за енергетику Републике Србије за 2022. годину.

Представник предлагача на седници Народне скупштине је председник Одбора.

**СЕДМА ТАЧКА ДНЕВНОГ РЕДА: Утврђивање Предлога одлуке о давању сагласности на Финансијски план Регулаторног тела за електронске медије за 2022. годину**

Председник Одбора подсетила је да је чланом 34. ст. 1. и 3. Закона о електронским медијима прописано да се финансирање Регулаторног тела за електронске медије врши у складу са финансијским планом који за сваку годину доноси Савет Регулатора, као и да је Регулатор дужан да предлог финансијског плана достави одбору Народне скупштине надлежном за област финансија најкасније до 1. новембра текуће године за наредну годину. У ставу 4. истог члана прописано је да Народна скупштина даје сагласност на финансијски план Регулатора.

Регулаторно тело за електронске медије је 1. новембра 2021. године Одбору доставило Финансијски план Регулаторног тела за електронске медије за 2022. годину.

Мелина Раца, начелник финансијске службе, образложила је Финансијки план за 2022. годину, истичући да полази од стварних трошкова регулације, односно да планирање предвиђа да се приликом састављања укупних трошкова регулације не исказује вишак прихода над расходима, већ ће се приликом састављања завршног рачуна за 2022. годину вишак прихода над расходима уплатити у буџет Републике Србије.

Одбор је, једногласно (11 гласова за), утврдио предлог одлуке:

ПРЕДЛОГ

 На основу члана 34. став 4. Закона о електронским медијима („Службени гласник РС“, бр. 83/14 и 6/16 – др. закон) и члана 8. став 1. Закона о Народној скупштини („Службени гласник РС“, број 9/10 и 108/13),

 Народна скупштина Републике Србије, на \_\_\_\_\_ седници \_\_\_\_\_\_ редовног заседања Народне скупштине у 2021. години, одржаној \_\_\_\_\_\_\_\_\_\_\_ 2021. године, донела је

О Д Л У К У

О ДАВАЊУ САГЛАСНОСТИ НА ФИНАНСИЈСКИ ПЛАН РЕГУЛАТОРНОГ ТЕЛА ЗА ЕЛЕКТРОНСКЕ МЕДИЈЕ ЗА 2022. ГОДИНУ

I

 Даје се сагласност на Финансијски план Регулаторног тела за електронске медије за 2022. годину.

 Представник предлагача на седници Народне скупштине је председник Одбора.

 Седница је завршена у 14,20 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић